Illum, il-Kummissjoni Ewropea ħabbret ir-rebbieħa tal-Premju tal-Midja Lorenzo Natali għall-2020: Dayu Zhang tas-‘South China Morning Post', Cécile Schilis Gallego u Marion Guegan ta' ‘Forbidden Stories' u Shola Lawal ta' ‘Equal Times'. Għal kważi tletin sena, il-Premju rrikonoxxa l-ġurnaliżmu ta' kwalità li hu ffukat fuq rappurtar solidali u li jiġġenera interess sabiex jixħet dawl fuq stejjer dwar l-iżvilupp sostenibbli. Il-Kummissarju għas-Sħubijiet Internazzjonali, Jutta Urpilainen, qalet: “Il-Premju tal-Midja Lorenzo Natali jiċċelebra l-ġurnaliżmu ta' kwalità ffukat fuq l-iżvilupp sostenibbli. Kont kuntenta nara tant professjonisti kbar japplikaw din is-sena. Dan l-interess dejjem jikber juri r-rwol kruċjali li għandu l-ġurnaliżmu fil-bini ta' soċjetajiet miftuħa u demokratiċi. Li nixħtu dawl fuq l-istejjer li nirrakkuntaw huwa l-mod kif, flimkien, nibnu dinja aħjar.” Il-premjazzjoni, li s-soltu ssir waqt il-Jiem Ewropej tal-Iżvilupp, se tiġi organizzata aktar tard din is-sena. Ir-rebbieħa tal-Premju għall-2020, li l-Gran Ġurija għażlet minn fost aktar minn 800 applikazzjoni minn 94 pajjiż differenti, huma: Il-Gran Premju: “The ‘thin yellow line' standing between Hong Kong police and protestors” DAYU Zhang tas-South China Morning Post Għall-istorja tiegħu dwar il-protesti ta' Hong Kong fl-2019 mill-perspettiva ta' grupp komunitarju li qed ifittex li jtaffi t-tensjonijiet bejn id-dimostranti u l-pulizija. Il-Premju Ewropa: “Mines' dirty secrets echo on three continents” Cécile Schillis Gallego u Marion Guegan ta' Forbiden Stories Għall-investigazzjoni tagħhom dwar l-ambjent ostili li jiffaċċjaw il-ġurnalisti li jindagaw l-estrazzjoni minerarja madwar id-dinja. Il-Premju għall-Aħjar Ġurnalist Emerġenti “For African migrants trying, and dying, to reach North America, the Darién Gap is the ‘New Mediterranean'” Shola Lawal ta' Equal Times Għall-exposé tagħha dwar il-kundizzjonijiet perikolużi li jħabbtu wiċċhom magħhom il-“migranti extra-kontinentali” li jivvjaġġaw mill-Afrika biex jilħqu l-Amerka ta' Fuq. Ir-rebbieħa ntgħażlu minn Gran Ġurija ta' esperti fl-oqsma tal-ġurnaliżmu u l-iżvilupp: Marites Danguilan Vitug (Rappler), Zaina Erhaim (Institute of War and Peace Reporting), Gillian Joseph (Sky News UK), Maria Latella (Radio 24, Il Messagero, Sky Italy) u Kingsley Okeke (African Leadership Magazine). L-entrati kollha għaddew minn fażi ta' preselezzjoni inizjali mwettqa minn tliet skejjel tal-ġurnaliżmu: il-Kulleġġ Vesalius fi Brussell, l-Universida de Católica Portuguesa f'Lisbona, u l-Université Saint Joseph f'Bejrut. Kuntest Stabbilit fl-1992, il-Premju Lorenzo Natali tal-Kummissjoni Ewropea, jingħata b'tifkira ta' Lorenzo Natali, eks-Kummissarju għall-iżvilupp u difensur qawwi tal-libertà tal-espressjoni, id-demokrazija, id-drittijiet tal-bniedem u l-iżvilupp. Il-premju jirrikompensa u jiċċelebra l-eċċellenza fir-rapportar dwar kwistjonijiet ta' żvilupp sostenibbli. It-tliet kategoriji tal-Premju fl-2020 kienu: Għal aktar informazzjoni Is-sit web tal-Premju tal-Midja Lorenzo Natali Id-Direttorat Ġenerali għall-Kooperazzjoni Internazzjonali u l-Iżvilupp